Hans Jørgen Boel er lige nu ekstra glad for sit job som svineproducent. - Det er jo dejligt at være mig, når sådan en gris som ham her pludselig koster penge, og man kan tjene penge på ham, siger Hans Jørgen Boel. Et massivt udbrud af svinepest i Kina har sendt efterspørgslen og prisen på dansk svinekød massivt i vejret. På sin gård nord for Hjørring producerer Hans Jørgen Boel omkring 23.000 smågrise om året hidtil med en stykpris på under 200 kroner. Giver højere priser i Danmark De seneste uger har det ændret sig markant. Nu tjener svineproducenterne omkring 230 kroner per gris. Også hos Danish Crown mærker man den kinesiske efterspørgsel. Slagterigigantens eksport til Kina er siden årsskiftet steget med over 30 procent. - Kineserne går efter stort set hele paletten, af hvad vi har. Hvis vi kigger på vores totalproduktion og vores eksport, er det rundt regnet 25-30 procent af alt, hvad vi laver, der går til Kina, siger Lars Albertsen, global salgsdirektør hos Danish Crown. Et eksportboom, som samtidig kan betyde en prisstigning på svinekød herhjemme, fortæller Lars Albertsen. Flere år med faldende priser For Hans Jørgen Boel er efterspørgslen og de stigende priser kærkomne - efter flere år med faldende priser og tørke sidste sommer. - Vi har i hvert fald nogle huller bag os rent økonomisk, som vi gerne skal have fyldt op nu her. Men har jeg været med i det her i game i så mange år, at jeg ved, at ligeså hurtigt det går op, ligeså hurtigt kan det gå ned igen, siger Hans Jørgen Boel. Hos LandboNord ser man også positivt på udviklingen. Her siger formanden for svineudvalget, Torben Farum, i dag til TV2 Nord, at prisstigningen er særdeles tiltrængt for de nordjyske svinebønder, hvoraf flere har måttet dreje nøglen om i de senere år. Derfor er det en kærkommen mulighed for dem til at få afdraget på deres gældsposter.
Et omfattende udbrud af afrikansk svinepest i Kina har i de seneste uger haft massiv indvirkning på økonomien hos de nordjyske svinebønder.